སྐྱང་སྤྲུལ་ལུང་རྟོགས་བསྐལ་བཟང་རྒྱ་མཚོ་
མདོར་ན་མཁས་བཙུན་བཟང་ལྡན་གྱི་སྐྱེས་བུ་དམ་པ་ཁོང་ནི། ཕྱི་འདུལ་ཁྲིམས་ཀྱི་བསླབ་པས་བཅུན་ཞིང་། བཅུ་ཕྲག་རིག་པའི་གཞུང་ལུགས་ལ་མཁྱེན་བརྩེ་ཡེ་ཤེས་ཀྱི་བློ་གྲོས་རབ་ཏུ་རྒྱས་པས་ཐུགས་རྒྱུད་ཞི་ཞིང་འདུལ་བར་གནས་པས་ན། ལྷ་མིའི་དང་ཀ་དབང་མེད་དུ་འཕྲོག་ཅིང་ཀུན་གྱི་མཆོད་ཡུལ་དང་ཕྱག་བྱའི་སྟོན་པར་གྱུར་བ་དང་། ནང་བྱང་ཆུབ་སེམས་ཀྱི་ངོ་བོ་གཞན་དོན་དུ་སངས་རྒྱས་ཐོབ་འདོད་ཀྱིས་ཀུན་ནས་བསླངས་ཏེ་སྒོ་གསུམ་གྱི་ཉེས་སྤྱོད་ཆ་དང་བཅས་པ་སྤོང་བའི་སེམས་པ་མཚུངས་ལྡན་དང་བཅས་པའི་སྒོ་ནས། གསང་སྔགས་བསྐྱེད་རིམ་གྱི་དམ་ཚིག་རྩ་བ་ལྔ་དང་ཡན་ལག་ཉེར་ལྔ། རྫོགས་རིམ་གྱི་དམ་ཚིག་སུམ་ཅུ་དང་མཐར་ཐུག་བཞི་བསྲུང་བ་དང་། དཀྱིལ་འཁོར་གསུམ་གྱི་འཁྱེར་སོ་དང་མ་བྲལ་བར་བསྙེན་སྒྲུབ་ལས་གསུམ་ལ་བརྩོན་པས་འབྲས་བུ་མི་ཚེ་གཅིག་ན་མཆོག་གི་དངོས་གྲུབ་ཟུང་འཇུག་བདེ་བ་ཆེན་པོའི་གོ་འཕང་ལ་སྦྱོར་བ་དང་། གསང་བ་དབྱིངས་ཤེས་གཉིས་མེད་ཀྱིས་རང་བྱུང་ཡེ་ཤེས་མངོན་དུ་བྱེད་ཅིང་འཁོར་འདས་ཐམས་ཅད་རིག་པའི་རང་རྩལ་དུ་ཤེས་ནས། རིག་པའི་ངོ་བོ་ལམ་དུ་བྱེད་པ་ཀ་དག་ཁྲེགས་ཆོད་དང་རང་བཞིན་ལམ་དུ་བྱེད་པ་ལྷུན་གྲུབ་ཐོད་བརྒལ་གྱི་ཉམས་ལེན་གཞན་ལས་མ་བཙལ་རང་ལ་ཡེ་ནས་རྫོགས་པའི་ཚུལ་དུ་ཉམས་སུ་བླངས་པས། འབྲས་བུ་འཁོར་འདས་ཀུན་ལ་དབང་འབྱོར་ཞིང་ཚེ་ལུས་གཅིག་ལ་འཕོ་ཆེན་གཡུང་དྲུང་གི་སྐུར་བཞེངས་པའི་གཞི་ཐོག་ཏུ། མདོ་ལས། ང་ཡང་མྱ་ངན་འདའ་མ་ཡིན། །བོན་ཀྱང་ནུབ་པར་མི་འགྱུར་ཏེ། །རྟག་ཏུ་རེ་བ་སུན་ཕྱུང་ཕྱིར། །ལན་གཅིག་མྱ་ངན་འདའ་ཚུལ་སྟོན། །ཞེས་གསུངས་པ་ལྟར། དགུང་ལོ་སོ་དྲུག་བཞེས་པ་མེ་བྱ་སྟེ་སྤྱི་ལོ༡༩༥༧ལོའི་དབྱར་ཟླ་འབྲིང་པོའི་དཀར་ཕྱོགས་རྒྱལ་བ་གསུམ་པའི་ཆ་ལ་དགོངས་པ་བོན་དབྱིངས་སུ་གཟིམས་པའི་ཚུལ་བསྟན་ཏོ། ། དེ་ཡང་གཡུང་དྲུང་ལས་རྣམ་པར་དག་པའི་རྒྱུད་ལས། སྟོན་པའི་འཕྲུལ་ངག་བདེན་པའི་བོན། །འོད་གསལ་ཐུགས་ཀྱི་མཛོད་ཁང་ནས། །ཡང་དག་དོན་གྱི་བཅུད་ཕྱུངས་ལ། །ཚངས་པའི་མགུར་གྱི་བུམ་པར་དྲིལ། །ཀུན་གྲོལ་ལྗགས་ཀྱི་བདར་ལ་བཀྲལ། །དུས་གསུམ་རྩད་གཅོད་ཚེམས་ལ་བཤར། །ཞེས་གསུངས་པ་བཞིན་དམ་པ་ཁོང་གི་ཐུགས་གསང་ཡེ་ཤེས་འཁོར་ལོའི་མཛེས་རྒྱན་ལས་འཕྲོས་པའི་ལྗགས་རྩོམ་ལ་ཡང་། བླ་སྒྲུབ་གང་སྣང་ཡེ་ཤེས་རང་ཤར་ལ་སོགས་ཕྱག་ལེན་ཆོ་གའི་སྐོར་དང་། གསོལ་འདེབས་སྙིགས་དུས་འཇིགས་པ་ཀུན་སེལ་ལ་སོགས་གསོལ་འདེབས་ཉམས་མགུར་སྐོར། གསང་སྔགས་ཚོགས་གཏམ་སེང་གེའི་གད་རྒྱངས་ལ་སོགས་ཐོ་ཡིག་ཚོགས་བཤད་སྐོར། སྐུ་ལྔའི་ཕྱག་བཞེས་སྣང་གསལ་འོད་ཁང་ལ་སོགས་ཆ་ལག་ཟིན་རིས་སྐོར། ཚོགས་འཁོར་ཉུང་འདུས་ཟད་མེད་གཏེར་ཆེན་ལ་སོགས་མངའ་གསོལ་འཕྲིན་བཅོལ་སྐོར། བསང་གི་ཁ་སྐོང་འདོད་དགུ་ཀུན་འབྱུང་ལ་སོགས་བསང་མཆོད་གཡང་འབོད་སྐོར། ལམ་རིམ་གཤེན་བསྟན་གསལ་བའི་མཛེས་རྒྱན་ལ་སོགས་དབང་རྒྱུན་སེམས་རིག་སྐོར། དབུ་མའི་ཚིག་མཛོད་རིན་ཆེན་ཕྲེང་བ་ལ་སོགས་ལྟ་ཁྲིད་མཆན་བུའི་སྐོར། གཞན་ཡང་ཐུན་མོང་རིག་གནས་ཀྱི་སྐོར་ལ། དག་ཡིག་འཁྲུལ་སྤོང་ལྷ་ཆབ་འཁྱིལ་བ་དང་། མངོན་བརྗོད་བསྟན་བཅོས་ཙན་དན་འཁྲི་ཤིང་། སྒྲ་སྦྱོར་ཉེར་མཁོ་རོལ་བའི་དགའ་སྟོན། སྙན་ངག་འཚོ་བྱུང་བཞད་པའི་སྒྲ་དབྱངས། རྩིས་ཀྱི་རྣམ་བཞག་དཔྱིད་ཀྱི་དབྱངས་སྙན་ལ་སོགས་ཚན་པ་མང་ཡང་ཕྱི་ནང་རིག་གནས་གཉིས་སུ་བསྡུས་ན་གླེགས་བམ་ཆེན་པོ་ལྔ་རུ་གྲུབ་ཡོད་གཤིས། གསུང་སྐྱེས་བུ་སློབ་ལ་ཡང་། དེང་གི་དུས་ན་འཛམ་གླིང་མཁས་རྒུའི་གཙུག་རྒྱན་དུ་གྱུར་བ་རྗེ་བོན་བརྒྱ་ཐམས་ཅད་མཁྱེན་པ་དགེ་ལེགས་ལྷུན་གྲུབ་རྒྱ་མཚོ་མཆོག་གི་སྡེ་དང་། མཁས་བཙུན་བཟང་པོའི་ཡོན་ཏན་གྱི་ཁོ་ལག་རབ་ཏུ་རྫོགས་པ་སྣང་ཞིག་དགོན་འོག་མའི་བྱ་འཕུར་བླ་མ་ཤེས་རབ་བློ་ལྡན། མཁས་པ་དང་གྲུབ་པའི་རྩེ་མོར་སོན་པའི་གཞུང་ལུགས་སྨྲ་བའི་དབང་པོ་སྐྱང་སྤྲུལ་དྲི་མེད་འོད་ཟེར། ལྔ་རིག་གནས་ལ་གཞན་དྲིང་མི་འཇོག་པའི་སྤོབས་པ་ངང་གིས་ཐོབ་པ་ངག་གི་དབང་ཕྱུག་མཁས་དབང་བསྟན་པའི་རྒྱལ་མཚན། བསྟན་འགྲོའི་དོན་ལ་ཐུགས་བསྐྱེད་ཆེ་བཞེས་ཀྱི་འགྲན་པའི་ཟླ་དང་བྲལ་བའི་སྐུ་མཆོག་སངས་རྒྱས་ཚུལ་ཁྲིམས། བདག་བས་གཞན་གཅེས་ཀྱི་ལྷག་བསམ་ཁུར་དུ་བཞེས་པའི་སྤྲུལ་སྐུ་ཀུན་བཟང་རྒྱལ་མཚན་སོགས་བསྟན་འགྲོའི་དོན་ཆེན་ནུས་པའི་སྐྱེས་བུ་ནམ་མཁའི་སྐར་ཚོགས་བཞིན་དུ་གྲངས་མང་བསམ་གྱིས་མི་ཁྱབ་པ་བྱོན་ནས། འཁོར་ལོ་གསུམ་གྱིས་མཛད་འཕྲིན་ནམ་མཁའི་མཐའ་དང་མཉམ་པར་བསྐྱངས་དང་སྐྱོང་བཞིན་པ་ལགས་སོ། །